《怀古题雪十首·李伋郊雪》
宋代·方凤

西湖无舟波冻合，孤山照人如玉立。
太守徒行访隐君，门前净扫茶烟湿。
坐谈会公幽怀开，寒梅吹香当酒杯。
隐君平生厌城市，雪霁何妨公再来。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。